1. ปัจจัยความเสี่ยง

1.  ความเสี่ยงด้านรายได้จากการจัดสรรงบประมาณของภาครัฐ

บริษัทมีรายได้หลักมาจากการผลิตและจำหน่ายยางมะตอย
ซึ่งลูกค้าส่วนใหญ่ของบริษัทดำเนินธุรกิจที่มีการพึ่งพิงการจัดสรรงบประมาณของภาครัฐทางด้านการสร้างทางและซ่อมบำรุงทางต่าง
ๆ เป็นหลัก
ทำให้ยอดขายของบริษัทจะเปลี่ยนแปลงไปในทิศทางเดียวกันกับการจัดสรรงบประมาณดังกล่าว
ดังนั้นบริษัทและบริษัทย่อยจึงมีความเสี่ยงด้านรายได้จากการเปลี่ยนแปลงนโยบายในการจัดสรรงบประมาณดังกล่าวข้างต้นในแต่ละปีและภาวะเศรษฐกิจโดยรวมของประเทศเป็นสำคัญ
ซึ่งถือเป็นปัจจัยภายนอกที่ไม่สามารถควบคุมได้
ถึงแม้ว่าจะมีความต้องการงบประมาณในการซ่อมบำรุงทางอยู่เป็นจำนวนมากก็ตาม

อย่างไรก็ตาม จากการที่บริษัทมีประสบการณ์และมีชื่อเสียงทางด้านการผลิตและจำหน่ายยางมะตอย
ตลอดจนผลิตภัณฑ์ของบริษัทมีคุณภาพเป็นที่เชื่อถือมานานจนเป็นที่ยอมรับจากลูกค้า
ทำให้สามารถครองส่วนแบ่งการตลาดจนถือได้ว่าเป็นผู้นำการตลาดทางด้านการจำหน่ายยางมะตอยในประเทศ

บริษัทได้ดำเนินการลดความเสี่ยงดังกล่าวโดยการขยายตลาดไปยังต่างประเทศ อาทิ ประเทศจีน
ประเทศในแถบอินโดจีน ประเทศออสเตรเลีย ประเทศนิวซีแลนด์
เพื่อเป็นการเพิ่มตลาดและยอดขาย
อีกทั้งยังเป็นการลดผลกระทบที่จะเกิดขึ้นเนื่องจากนโยบายการใช้จ่ายของรัฐบาล

2.  ความเสี่ยงทางด้านการจัดหาวัตถุดิบ

บริษัทเป็นผู้ผลิตและจำหน่ายผลิตภัณฑ์ยางมะตอยชนิดต่าง ๆ ซึ่งต้องใช้ยางมะตอย
(แอสฟัลต์ซีเมนต์)เป็นวัตถุดิบสำคัญในการผลิตในสัดส่วนร้อยละ 40-74
ของต้นทุนการผลิตขึ้นอยู่กับเกรดหรือชนิดของยางมะตอยที่ผลิต ซึ่งปัจจุบันมีผู้ขายน้อยรายในประเทศ
โดยส่วนใหญ่เป็นกลุ่มโรงกลั่นน้ำมัน
เนื่องจากยางมะตอยเป็นผลิตผลพลอยได้จากกระบวนการกลั่นน้ำมันขั้นสุดท้าย
และแนวโน้มในอนาคตโรงกลั่นน้ำมันต่าง ๆ อาจเน้นการผลิต ผลิตภัณฑ์ที่ให้กำไรสูง อาทิ
น้ำมันดีเซล น้ำมันเตา ซึ่งจะส่งผลให้ผลิตภัณฑ์ยางมะตอยลดน้อยลง
ประกอบกับในปัจจุบันบริษัทมีการจัดซื้อยางมะตอย จากผู้ผลิตและผู้จำหน่ายรายใหญ่ในประเทศ
จำนวน 2 ราย ในสัดส่วนรวมกัน ประมาณร้อยละ 89 ของการซื้อยางมะตอย
จึงทำให้บริษัทอาจประสบปัญหาการขาดแคลนวัตถุดิบดังกล่าว

อย่างไรก็ตาม บริษัทมีการทำสัญญาระยะยาวเป็นระยะเวลา 10 ปี ในการซื้อวัตถุดิบหลักจากบริษัท
อุตสาหกรรมปิโตรเคมีคัล จำกัด (มหาชน)
และจัดซื้อจากแหล่งอื่นเพิ่มทั้งจากแหล่งในประเทศและนำเข้าจากต่างประเทศ นอกจากนั้น
บริษัทยังมีเรือขนส่งจำนวน 5 ลำ และคลังเก็บยางมะตอยจำนวน 2 แห่ง
จึงทำให้บริษัทสามารถนำเข้าวัตถุดิบหลักได้ในกรณีที่เกิดขาดแคลน
ซึ่งถือเป็นการลดความเสี่ยงของบริษัทในด้านการขาดแคลนวัตถุดิบได้ในระดับหนึ่ง

3.  ความเสี่ยงจากการความผันผวนของราคาวัตถุดิบ

เนื่องจากยางมะตอย (แอสฟัลต์ซีเมนต์) เป็นผลิตผลพลอยได้จากกระบวนการกลั่นน้ำมันขั้นสุดท้าย
โดยการเปลี่ยนแปลงของราคาน้ำมันในตลาดโลกส่งผลกระทบโดยตรงต่อราคายางมะตอย
(แอสฟัลต์ซีเมนต์)
ซึ่งปัจจัยดังกล่าวข้างต้นนับว่าเป็นความเสี่ยงจากภายนอกที่บริษัทไม่สามารถควบคุมได้

โดยราคาน้ำมันในตลาดโลกได้มีการปรับตัวเพิ่มขึ้นอย่างต่อเนื่องและรวมทั้งมีความผันผวนในบางช่วง
โดยราคาน้ำมันเฉลี่ยต่อบาร์เรลทั้งปีเท่ากับ 23 เหรียญสหรัฐ 22.81 เหรียญสหรัฐ 27.69
เหรียญสหรัฐ และ 37.41 เหรียญสหรัฐ สำหรับปี 2544 – 2547 ตามลำดับ
โดยเฉพาะในช่วงไตรมาสที่ 3 ปี 2547 ราคาน้ำมันปรับตัวขึ้นสูงสุดในรอบปีอยู่ที่ 48.71
เหรียญสหรัฐต่อบาร์เรล ทั้งนี้ ราคาเฉลี่ยในช่วง 4 เดือนแรก ปี 2548 เท่ากับ 45
เหรียญสหรัฐต่อบาร์เรล ซึ่งจะเห็นว่าราคาน้ำมันเฉลี่ยปรับตัวเพิ่มสูงขึ้นอย่างมาก

ทั้งนี้ หากราคาวัตถุดิบหลักปรับตัวสูงขึ้น บริษัทสามารถปรับราคาขายได้ในทันที ยกเว้นลูกค้าที่มีสัญญา
นอกจากนั้นบริษัทยังได้ลดความเสี่ยงดังกล่าวด้วยการบริหารต้นทุนโดยการกระจายแหล่งจัดซื้อวัตถุดิบไปยังแหล่งที่มีต้นทุนที่ต่ำกว่า
อาทิ นำเข้าวัตถุดิบหลัก คือ แอสฟัลต์ซีเมนต์จากต่างประเทศ
ซึ่งมีต้นทุนต่ำกว่าการจัดซื้อภายในประเทศ
และนำเข้าโดยเรือบรรทุกสินค้าของบริษัทภายหลังจากการจัดส่งสินค้าให้แก่ลูกค้าต่างประเทศเสร็จสิ้นแล้ว
จึงสามารถลดความเสี่ยงลงได้ในระดับหนึ่ง

4.  ความเสี่ยงจากอัตราแลกเปลี่ยน

บริษัทมีรายได้จากการขายทั้งในประเทศและต่างประเทศ
โดยรายได้หลักเป็นรายได้จากการขายในประเทศในสัดส่วนกว่าร้อยละ 73 ของรายได้รวม
ที่เหลือประมาณร้อยละ 27 ของรายได้รวมมาจากการส่งออกต่างประเทศ
โดยจำหน่ายเป็นสกุลเงินดอลลาร์สหรัฐ
ซึ่งบริษัทอาจมีความเสี่ยงจากความผันผวนของอัตราแลกเปลี่ยนเงินตราต่างประเทศ ทั้งนี้
เพื่อเป็นการลดความเสี่ยงดังกล่าวบริษัทจึงได้มีหน่วยงานในการติดตามข่าวสารความเคลื่อนไหวทางเศรษฐกิจและภาวะอัตราแลกเปลี่ยนอย่างใกล้ชิด
รวมทั้งบริษัทยังมีนโยบายในการป้องกันความเสี่ยงโดยคำนึงถึงความเสี่ยงดังกล่าว
โดยการซื้อสัญญาซื้อขายเงินตราต่างประเทศล่วงหน้า (Forward Contract)
ซึ่งถือเป็นการลดความเสี่ยงจากอัตราแลกเปลี่ยนเงินตราลงไปได้ อย่างไรก็ตาม
บริษัทไม่มีผลขาดทุนจากอัตราแลกเปลี่ยน